Poul Henrik Hedeboe (SF), 2006-01-26:
Jeg skal lige begynde med at sige, at det faktisk var hr. Kristen Touborg, som havde det her forslag.
Jeg er hans stand-in, men jeg kan ikke snakke vestjysk, så det bliver altså på sjællandsk, at jeg løfter den her opgave.
Jeg vil sige tak for modtagelsen af forslaget.
Der var faktisk mange positive tilkendegivelser.
Ministeren startede med ikke at være helt glad for det.
Jeg vil medgive ministeren, at når vi ser på det her område, så er vi inde i en god konjunktur.
De tal, som vi har for arbejdsløsheden, er faktisk nogle måneder gamle, og der er sket en positiv udvikling i mellemtiden.
Ret skal være ret.
Ministeren snakker om, at der er 98 pct. netdækning, og det er en af de ting, vi efterspørger i forslaget.
Den ægte virkelighed er, at der faktisk er mange steder, hvor det ikke fungerer særlig godt.
Der var også lidt med, at vi var meget for statsstøtte.
Det er ikke den tanke, det er ikke den idé, vi har med det.
Den idé, vi har med det,
er, at der skal løftes et samfundsansvar i at tilrettelægge, sådan at der kan ske lokalaktivitet, og også i at sætte retning på, hvad det er for nogle udviklinger, vi vil have.
Og det er da rigtigt, at når man skal sætte udviklinger i gang, så skal man have penge op af lommen.
Men det er da også det, politik er.
Politik er ikke blind markedsdrift.
Den er nemlig blind.
Politik er samfundsansvar, det er retningsgivning, og det er det, vi er gået efter.
Vi efterlyser altså en plan for, hvordan vi får udviklet hele Danmark, altså hele Danmark, ikke kun byerne.
Vi skal passe på med ikke bare at fokusere på de vækstcentre, der er dér.
Vi vil altså også have udviklingen ud og have løftet yderområderne.
Det er det, der er hele ideen i det her.
Der var fra både Venstres og Dansk Folkepartis og også De Konservatives side en kraftig pointering af, at det skal vokse udefra.
Dertil er at sige: Ja, det skal det meget gerne, men det skal ikke være sådan frit i luften svævende.
For at der skal være lokalt initiativ, skal der også være nogle rammer, som det fungerer efter.
Og det fik lov at stå lidt lang tid, at det var vi ikke interesserede i.
Det er vi.
Vi er meget decentralt orienterede, det er tanken i forslaget.
De Radikales fru Marianne Saxtoft havde også en god tilgang.
Og hvis der mangler noget om landdistriktsmidlerne, så er det helt i vores ånd, at det nye sted, vi skal løfte midler fra, og hvor vi skal målrette og prioritere, lige præcis er omkring landdistriktsmidlerne.
Det kan godt være, vi ikke har skrevet det præcist nok, men det er i hvert fald meningen og tanken i det.
Så vil jeg sige om selve forslaget, at der godt nok er kommet bedre arbejdsløshedstal, men vi har stadig væk de regionale problemer, hvor det er de tre hovedområder Nordjylland, Lolland og Fyn syd for Odense og de øer, der ligger dernede, vi skal gøre noget for. Vi har gode konjunkturer nu, men lige præcis når vi har gode konjunkturer, er det et optimalt tidspunkt også at tænke strategisk på fremtiden, for det er det, der er brug for.
Det er ikke, og det giver vi også et eksempel på, stiv protektionisme, vi snakker om.
De rigtig dårlige, fortidige eksempler på det er vel værftsstøtten, hvor vi var oppe på at støtte med mere end en årsløn for at få en arbejdsplads.
Den slags går vi ikke ind for.
Det er helt galt, en helt gal retning.
Den nye historie er vel støtten til sukkerproduktionen på Lolland.
Den bliver vi virkelig nødt til at erkende ikke er fremtiden, vi skal finde erstatninger for den.
Når vi ser på globaliseringen, er der i ulandene, i Østeuropa og sådan nogle steder brug for de arbejdspladser, som flytter herfra, og det er alligevel ikke dem, vi kan leve af med værftsstøtte og sukkerroedyrkning som eksempler.
Vi skal være kreative og finde nye områder, og derfor er det jo også en helt gal retning, når regeringen skærer ned på ulandsudvikling og i lidt for hurtigt tempo også har taget midler væk fra østeuropæisk udvikling.
Hvad jeg lidt synes er faresignaler i regeringens nuværende politik, er f.eks., at et sted som FØJO, som samler ikke kun økologisk, men langsigtet udvikling omkring jordbrug, i den nuværende situation ikke kan få lov at lave langsigtede planer.
Det er meget kortsigtet.
Det har tidligere været lovligt at lave dem mere langsigtede, men som følge af kommunalreformen, som kommer ind nu, må der kun laves planer for 2006, ingenting må ligge over til 2007, al langsigtethed, som der virkelig er brug for, forsvinder.
Vi ser det på turismeområdet, hvor man ikke kan geare om og give en større indsprøjtning, så man får løftet det område.
De får de helt sædvanlige nedskæringer.
Vi har nogle udviklingsprojekter med infrastruktur, hvor de nuværende amter og kommuner ikke må foretage sig noget, fordi staten ikke nogen steder, bortset fra et enkelt sted i Sønderjylland, kan gå ind og garantere og udvikle efterfølgende.
Men andre steder bliver udviklingen sat i stå 2-3 år.
Det er ikke hensigtsmæssigt, det er ikke fremadrettet.
Fremtidens erhverv er som sagt udvikling, hjælp til igangsætning, iværksættercentre med isbryderordning – det kunne der godt ske mere med – it, brednettet, som vi har været inde på også skal have mere, og ligesådan med turismen.
Havvindmølleparkerne var vi også inde på i debatten.
Der er blevet skåret ned på den alternative energi.
Der er brug for mere, der er faktisk brug for endnu to vindmølleparker.
Det ville være enormt lækkert at få bølgeenergien tilbage.
Det er en opgave, som skal tilrettelægges herindefra, for at de får rammerne til det, så de får muligheden for det.
Ligesådan var det også meget oplagt at få en kommune, som fik mulighed for at udvikle brintteknologi.
Jeg skal sige fra Enhedslisten, at de er helt med på forslaget, både forsiden og det, der står inde i det, så jeg vil håbe, det får en velvillig behandling.